చిక్కు(ల్లో)పడుతున్న మాగీ నూడుల్స్‌..!
-  మరిన్ని శాంపిల్స్‌ను పరిశీలించిన యుపి ఎఫ్‌డిఎ
             న్యూఢిల్లీ: అనుమతించిన స్థాయికి మించి రసాయనాలు వినియోగించినట్లు చెప్పబడుతున్న 'మాగీ నూడుల్స్‌'ను తయారీ సంస్థ నెస్లే మార్కెట్‌ నుండి ఉపసంహరించుకోవాలని నిర్ణయిం చినప్పటికీ ఆ సంస్థకు చిక్కులు తప్పే సూచనలు కన్పించటం లేదు. అనుమతించిన స్థాయి కన్నా ఎక్కువగా సీసం పాళ్లు ఎక్కువగా వున్న రసాయన పదార్ధాలను వినియో గించినట్లు వార్తలు రావటంతో నెస్లె సంస్థ దాదాపు 2 లక్షల పాకెట్లను మార్కెట్‌ నుండి ఉపసంహరించుకుంది. అయితే మరికొన్ని బ్యాచ్‌ ప్యాకెట్లపై రసాయన పరీక్షలు నిర్వహించాలని ఉత్తరప్రదేశ్‌ రాష్ట్ర ఫుడ్‌ సేఫ్టీ అండ్‌ డ్రగ్‌ అడ్మినిస్ట్రేషన్‌ (ఎఘడిఎ) నిర్ణయించినట్లు తెలుస్తోంది.
నూడుల్స్‌లో రుచిని పెంచేందుకు ఉపయోగించే మోనోసోడియం గ్లుటామేట్‌ (ఎంఎస్‌జి)తో పాటు సీసం పాళ్లు ఎక్కువగా వున్న రసాయనాలను అనుమతించిన స్థాయి కన్నా ఎక్కువగా ఉపయోగించటంతో గత ఏడాది ఫిబ్రవరిలో తయారు చేసిన నూడుల్స్‌ను మార్కెట్‌ నుండి ఉపసంహరించాలని యుపిఎఫ్‌డిఎ నెస్లే సంస్థను గత నెలలో ఆదేశించింది.
గతంలో ప్రయోగశాల నివేదిక వచ్చిన తరువాత ఈ ఏడాది ఏప్రిల్‌లో మరో మూడు నాలుగు శాంపిళ్లను లాబ్‌లో పరిశీలించామని, ఈ పరీక్షా నివేదిక ఇంకా అందాల్సి వుందని బారాబంకీ జిల్లా ఆహారశాఖ అధికారి వికె పాండే చెప్పారు. గత పరీక్షల్లో అనుమతించిన స్థాయి కన్నా ఎక్కువగా రసాయనాలను వినియోగించినట్లు నిర్ధారణ అయిందని ఆయన వివరించారు.
మీ స్నేహితులకు రికమెండ్ చెయ్యండి